
הצעת חוק חינוך מיוחד (תיקון מספר 6) (שילוב ילדים בעלי צרכים מיוחדים במסגרות רגילות)התשס"ב2001-												 
היו"ר זבולון אורלב:

	שלום, אני פותח את ישיבת הוועדה. אני סיימתי את הישיבה הקודמת בכך שביקשתי רביזיה. אני שואל מי בעד רביזיה. פה אחד החלטנו לקבל את הרביזיה. 

מירב ישראלי:

	אני ישבתי עם נגה ענתבי, ויחד ניסחנו את החוק. היה מאוד בעייתי לנסח אותו, כיוון שחסרות הוראות. אפשרות אחת היא לקיים דיון ענייני בסעיף הזה, או כיוון שזה לא קשור לנושא של החוק ועדיף לעשות זאת בצורה נפרדת, עדיף להוריד את התיקונים לסעיף של ועדת השמה ולסעיף של ועדת ערר.

דליה פז:

	בפרקטיקה של החיים מאז 1988 שבו חוקק החוק, לא יושבים רופאים בוועדת השמה. 

היו”ר זבולון אורלב:

	הבעיה שלי היא שברגע האחרון לפני קבלת הנוסח לקריאה שנייה ושלישית מתקבלים כל מיני הצעות שלא קשורות באופן ישיר לחוק. מבחינתי אין שום בעיה להגיש את החוק הזה כהצעת חוק פרטית, כדי להקל על משרד החינוך שאחרת יצטרך להגיש תזכיר הצעת חוק. הצעת חוק ממשלתית היא רכבת ארוכה ובעייתית.

מירב ישראלי:

	אנו מבקשים מכם שתחשבו ותגידו לנו מי אתם רוצים שישבו בוועדות האלו.

היו"ר זבולון אורלב:

	תעבירו לנו את כל החומר, ואנחנו ננסח יחד אתכם הצעת חוק פרטית. אנחנו חוששים כי במליאה החוק הזה ייכשל בגלל התנגדות של שר הבריאות או סיעתו.    

ראובן אש:

	אני יושב בוועדות ערעורים כמעט שלושים שנה, ואני יכול לומר כי אך פעם לא ישב איתנו רופא. חוץ ממקרה אחד או שניים, גם לא הרגשנו כי חסר לנו רופא בוועדה.

היו"ר זבולון אורלב:

	אתה שכנעת אותי עכשיו שאין צורך במחטף, כיוון שעריכת מחטף נעשית כאשר אנו לא צודקים. האם יש עוד הצעות חוק הקשורות לתיקון חוק החינוך המיוחד, שעברו בכנסת קריאה טרומית וקריאה ראשונה?

רות פן:

	אין.


היו”ר זבולון אורלב:

	חבל, הייתם יכולים לעורר דברים נוספים בדיון שלפני הקריאה הראשונה.

רות פן:

	ישנה הצעה של יום לימודים ארוך. עכשיו גם הגיעה הצעה של רב-תחומיים.
מירב ישראלי:

	הצעת החוק של יום לימודים ארוך של חה"כ אילן גילאון עברה כבר קריאה ראשונה, ועל כן זה כבר לא רלבנטי. בסעיף של ועדת שילוב בית סיפרית, נגה אמרה כי יש חוסר בעניין של הנהלים. היא ניסחה סעיף אותו אני רוצה להקריא ולקבל את אישורה של הוועדה: "החלטות הוועדה יתקבלו ברוב קולות. היו הקולות שקולים, תהייה ליו"ר קול נוסף והוועדה תקבע את סדרי עבודתה ככל שנקבעו בתקנות". נתנו לשר את הסמכות לקבוע את ההוראות לגבי הקמה, סדרי עבודה ותקנות.

היו”ר זבולון אורלב:

	אנו מאשרים זאת. אני מבקש רביזיה חדשה על סעיפי האוצר.

יהודית גידלי:

	בררתי את העניין וגיליתי כי ישנה אפשרות לבקש רק פעם אחת רביזיה בכל חוק.

ראובן אש:

	האם כאשר יש פסיכולוג בבית ספר הוא חייב להיות שותף בוועדה?  

מירב ישראלי:

	אני אקריא את הסעיף המתייחס לכך: "היו למוסד הרגיל פסיכולוג חינוכי ויועץ חינוכי יהיו הם בוועדה. היו או פסיכולוג או יועץ חינוכי, יהיה הפסיכולוג או היועץ בוועדה של בית הספר. אם לא היו לא פסיכולוג ולא יועץ, אז יהיה אחד מהם לפי קביעה של משרד החינוך".

היו”ר זבולון אורלב:

	החוק מאושר פה אחד.

דורית מורג:

	האם אנו נראה את הנוסח הסופי?

היו”ר זבולון אורלב:

	אנו חייבים להניח את הצעת החוק ביום שני בפני המליאה, אחרת זה לא יגיע ביום רביעי להצבעה לפני סיום המושב. אנחנו לא נעביר את החוק הזה אם תהיה התנגדות שלכם. אם נגיע היום להסכמה עם האוצר, נכנס את הוועדה מחר בבוקר, כדי שהיא תאשר את הנוסח. אם לא נגיע להסכמה עם האוצר, נצטרך לחשוב האם להניח את החוק או לא.

תודה רבה, הישיבה נעולה.

הישיבה ננעלה בשעה 09:15





